
REPUBLIKA HRVATSKA
TRGOVAČKI SUD U SPLITU
Split, Sukoišanska 6
	







Poslovni broj: 11.St-194/2019-5



U   I M E   R E P U B L I K E    H R V A T S K E
R J E Š E N J E
	Trgovački sud u Splitu, po sutkinji Ani Golub Gruić, kao stečajnoj sutkinji, u postupku povodom prijedloga predlagatelja Financijske agencije – Regionalni centar Split, za otvaranje stečajnog postupka nad dužnikom M&F GRADITELJSTVO d.o.o., OIB: 28347754684, Split, Kvaternikova 31, 2. srpnja 2019.
r i j e š i o    j e
Odbacuje se prijedlog Financijske agencije – Regionalni centar Split za otvaranje stečajnog postupka nad dužnikom M&F GRADITELJSTVO d.o.o., OIB: 28347754684, Split, Kvaternikova 31.
Obrazloženje
Kod ovog suda 10. travnja 2019. zaprimljen je prijedlog Financijske agencije, Regionalnog centra Split, za otvaranje stečajnog postupka nad gore navedenim dužnikom. U zahtjevu se navodi da dužnik na dan 3. travnja 2019. u Očevidniku redoslijeda osnova za plaćanje ima evidentirane neizvršene osnove za plaćanje u neprekinutom razdoblju od 120 dana u ukupnom iznosu od 10.977,09 kn.
	Dana 28. lipnja 2019. kod ovog suda zaprimljen je podnesak dužnika kojim isti dostavlja potvrdu FINA-e o blokadi računa i novčanih sredstava ovršenika iz koje proizlazi da je na dan izdavanja Potvrde (18. lipnja 2019.) na računima i novčanim sredstvima ovršenika (ovdje dužnika) evidentirano 0 dana neprekidne blokade, kao i to da nepodmirene obveze iznose 0,00 kn (list 7 spisa).
Dužnik je do odluke o prijedlogu za otvaranjem stečajnog postupka postao sposoban za plaćanje, pa u smislu odredbe članka 5. Stečajnog zakona („Narodne novine“ 71/15 i 104/17; dalje SZ) nema uvjeta za provođenje postupka.
Slijedom navedenog, a temeljem odredbe članka 115. stavka 1. SZ-a, odlučeno je kao u izreci ovog rješenja.
U Splitu 2. srpnja 2019.
Sutkinja
Ana Golub Gruić, v.r.
za točnost otpravka – ovlašteni službenik
Ana Bosančić



Pouka o pravnom lijeku: Protiv ovog rješenja dopuštena je žalba. Žalba se može izjaviti u roku od osam dana od dostave rješenja, a dostava ovog rješenja smatra se obavljenom istekom osmog dana od dana njegove objave na mrežnoj stranici e-Oglasna ploča sudova. Žalba se podnosi Trgovačkom sudu u Splitu, pismeno u tri primjerka, a o istoj odlučuje Visoki trgovački sud Republike Hrvatske. 

